Next Post

Artikel disumbangkan oleh Khairul Ashraf Shah Nizamuddin kepada The Patriots

Bahasa Melayu juga telah direvolusikan dengan pengambilan tulisan Arab yang disesuaikan dengan penambahan huruf-huruf baru yang dipanggil tulisan Jawi. Bahasa Melayu baru ini juga menandakan bahasa Melayu bukan lagi sekadar bahasa elit dan kini menjadi bahasa untuk setiap lapisan masyarakat sesuai dengan peranan barunya sebagai bahasa pembelajaran ilmu agama. Ini boleh dilihat melalui perbezaan di antara batu bersurat Terengganu dengan Aqaid Al-Nasafi di mana kata kunci bahasa Arab Islam telah melalui pemeribumian di dalam Aqaid An Nasafi berbanding Batu Bersurat Terengganu.

Contohnya bahasa Inggeris, di mana bahasa ini di zaman sekarang telah meningkat jumlah penuturnya. Bahasa ini juga telah menyebar jauh daripada kawasan asalnya England hingga tersebar di seluruh dunia dan menjadi bahasa utama di Amerika, Australia, New Zealand dan beberapa tempat lain. Malah bahasa Inggeris kini telah mengambil alih obor bahasa ilmu daripada bahasa Perancis lantas menjadikan bahasa Inggeris digunakan dengan lebih meluas sehingga dijadikan bahasa kedua di seluruh negara bukan berbahasa Inggeris.

Jiwa adalah unsur batin seseorang manusia yang secara tidak langsung menggambarkan unsur batin sesuatu masyarakat dan juga sesebuah tamadun juga. Sebagai contoh mudah, Tamadun Barat walaupun terdiri daripada pelbagai bangsa/kaum/etnik, mereka secara sepakat seia sekata menggambarkan jiwa Barat yang tersendiri. Jiwa Tamadun Barat in telah ditakrifkan oleh Prof Naquib sebagai sebuah amalgam dan gabungan budaya, falsafah, nilai dan semangat daripada Yunani Kuno dan Rom beserta dengan agama Yahudi dan Nasrani di mana diperkembangkan lagi melalui penambahan unsur-unsur Latin dan Germanik, Celt dan Nordik. Yunani Kuno telah menyumbang kepada unsur falsafah dan epistemologi dan asas pendidikan dan juga etika dan nilai seni estetika. Rom pula menyumbang kepada unsur perundangan, ketatanegaraan dan kerajaan. Manakala agama Yahudi dan Nasrani memberikan unsur keberagamaan.

Pengasingan sebahagian masyarakat ekoran muka bumi ataupun perpindahan besar-besaran justeru akan mewujudkan jurang perbezaan di dalam kebahasaan mereka. Jika jurang ini dibiarkan berabad-abad lamanya akan melahirkan baik bahasa baru mahupun suku bahasa baru. Oleh itu sesuatu bahasa masa kini dapat ditelusuri salasilah bahasanya dan hubungkait kekeluargaan dengan bahasa yang lain. Kebolehan manusia menghasilkan bahasa dan sub bahasa yang berbagai ini membezakan manusia dengan haiwan kerana perbezaan ini boleh di fahami oleh kelompok yang berbeza sedangkan haiwan tidak mampu berbuat sedemikian. Keluarga bahasa yang dihasilkan ini bukan sahaja menunjukan interaksi manusia dengan alam malah memperihalkan juga keadaan muka bumi, sosio-politik semasa, agama dan kebudayaan juga nilai keilmuan.